Poliittinen kannanotto: Suomi tarvitsee rohkeita uudistuksia - Uutiset - Keskusta.fi
Keskusta.fi / Uutisia / Uutiset / Poliittinen kannanotto: Suomi tarvitsee rohkeita uudistuksia
Keskustan puoluekokous 13.‐15.6.2014 Turku, Messukeskus
Hallitus linjasi ohjelmassaan, että työllisyysaste nousee 72 prosenttiin ja työttömyys alenee viiteen prosenttiin. Työllisyysaste on polkenut paikallaan ja työttömyysaste on kasvanut. Hallitus on jäänyt omasta tavoitteestaan vähintään 100 000 työpaikan verran. Tämä on johtanut leikkausten, veronkorotusten ja Suomen näivettymisen tielle.
Hallituksen muita suuria epäonnistumisia ovat suurkuntahanke sekä hiilenmusta ympäristö‐ ja energiapolitiikka. Sen sijaan hallitus on valitettavasti onnistunut keskittämispyrkimyksissään, esimerkiksi nuorten koulutuspolitiikassa.
Kestävän kasvun tielle.
Suomen on säilytettävä itsenäinen päätösvalta sotilaalliseen turvallisuuteen liittyvissä asioissa ja huolehdittava kaikissa olosuhteissa puolustuksensa uskottavuudesta. Näköpiirissä ei ole tarvetta muuttaa Suomen sotilas‐ ja
puolustuspoliittista linjaa, jonka yksi peruskivi on sotilaallinen liittoutumattomuus. Maamme on perusteltua jatkaa käytännönläheistä kumppanuusyhteistyötä sotilasliitto Naton kanssa.
Suomen on viisasta toimia omissa ratkaisuissaan siten, että liittoutuminen on mahdollista, jos valtiojohto ja kansa päätyvät uuteen perusratkaisuun. Itsenäisen kansakunnan ei pidä etukäteen rajata liikkumatilaansa mihinkään suuntaan. Nato‐jäsenyyden mahdolliseen hakemiseen vaaditaan kuitenkin kansanäänestys.